Nanizmas
Nanizmas (gr. nan(n)os 'nykštukas') – per daug mažas žmogaus augimas. Moterys užauga iki 121 cm, o vyrai – iki 130 cm. Nanizmas būna proporcingasis ir neproporcingasis: Proporcingąjį nanizmą sukelia vidaus sekrecijos liaukų funkcijos sutrikimas. Kūno proporcijos būna normalios, tačiau visi organai maži kaip vaikų. Lytiniai organai menkai išsivystę, oda anksti pradeda raukšlėtis, todėl žmogus atrodo senesnis, nei yra iš tikrųjų. Jei nanizmas atsiradęs dėl skydliaukės hiposekrecijos, sulėtėja ir psichinis vystymasis. Neproporcingojo nanizmo priežastys – rachitas, Dauno sindromas, kaulų sistemos ligos; tada kūno proporcijos būna nenormalios.